Imtella' April 2, 2021 - Aġġornata 2 Ta' April, 2021 10:01am Facebook neħħa filmat tal-eks-President tal-Istati Uniti Donald Trump li ttella' mill-mara ta' ibnu, Lara Trump. Lara Trump, li qed taħdem għal Fox News, tellgħet filmat fuq Facebook li fih kienet tidher qed tintervista lill-eks-President fuq temi varji, fejn fost oħrajn Trump ikkritika s-sistema tal-votazzjoni fl-elezzjoni Presidenzjali u ddeskriviha bħala waħda "tat-tielet dinja." Meta l-filmat tneħħa, Lara Trump ippubblikat ritratt tal-ittra elettronika li rċeviet mingħand Facebook, li kien jgħid li l-filmat ġie mblukkat b'konformità mal-imblukkar li sar fuq il-profili ta' Facebook u ta' Instagram ta' Donald Trump. L-email kompla jgħid li kull kontenut li fih ikun jinstema' leħen Trump se jitneħħa, u jiġu imposti limitazzjonijiet ġodda fuq il-profil tal-persuna. Il-pjattaforma soċjali ħadet din il-pożizzjoni wara l-irvellli ta' Jannar fil-binja tal-Capitol f'Washington D.C., li Trump ġie akkużat li instiga. Lara Trump qalet li b'din il-mossa ta' Facebook ninsabu pass eqreb lejn '1984' ta' Orwell, b'referenza għar-rumanz li jippreżenta soċjetà distopika taħt tmexxija totalitarja.